ลุ้น SET บวกต่อ! รับความหวังศก. ครึ่งปีหลังฟื้น-เม็ดเงินต่างชาติไหลเข้า 2 วันซ้อน
ลุ้น SET บวกต่อ! รับความหวังศก. ครึ่งปีหลังฟื้น-เม็ดเงินต่างชาติไหลเข้า 2 วันซ้อน
2 มิ.ย. 2563

นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ บล.ทิสโก้ เปิดเผยว่า ตลาดหุ้นไทยเช้านี้คาดว่าจะแกว่ง Sideway up โดยยังให้น้ำหนักกับการเปิดกิจกรรมทางเศรษฐกิจ ซึ่งจะทำให้ครึ่งปีหลัง (H2/63) เศรษฐกิจฟื้นตัวได้เร็ว เห็นได้จากตัวเลข ISM ทั้งของสหรัฐฯ และจีน ออกมาปรับตัวดีขึ้น โดยเฉพาะจีนเห็นได้ว่าเศรษฐกิจมีการขยายตัว สำหรับการประท้วงในสหรัฐฯ เชื่อว่าจะสามารถควบคุมได้หลังจากที่ประธานาธิบดีโดนัลด์ ทรัมป์ แห่งสหรัฐ ได้ส่งกองทหารเข้าไปคุมสถานการณ์แล้ว ทำให้สถานการณ์คงจะไม่ยืดเยื้อ และเช้านี้ตลาดหุ้นในภูมิภาคเอเชียส่วนใหญ่ก็เคลื่อนไหวในแดนบวกกันราว 0.7%
ส่วนตลาดบ้านเรามีปัจจัยบวกจากเม็ดเงินต่างชาติได้ไหลเข้ามา 2 วันติดต่อกัน อย่างไรก็ดี ให้จับตาปัจจัยการเมืองในประเทศ อาจจะมีการเปลี่ยนแปลงรัฐมนตรี และให้ติดตามสถานการณ์ระหว่างสหรัฐฯ และจีน หลังจากที่จีนได้ระงับการนำเข้าสินค้าเกษตรจากสหรัฐฯ ซึ่งเป็นการตอบโต้การแทรกแซงกิจการภายในของจีน ตอนนี้ก็รอดูว่าสหรัฐฯจะตอบโต้อย่างไรหรือไม่
พร้อมให้แนวรับ 1,342-1,345 ถัดไป 1,335 จุด ส่วนแนวต้าน 1,362-1,370 จุด